LT Europos Sąjungos oficialusis leidinys C 133/30

Europos ekonomikos ir socialinių reikalų komiteto nuomonė dėl pasiūlymo dėl Europos Parlamento ir Tarybos sprendimo, kuriuo laikinai nukrypstama nuo Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje

(COM(2012) 697 final – 2012/328 (COD))

2013/C 133/06

Pranešėjas Antonello PEZZINI

Taryba, vadovaudamasi Sutarties dėl Europos Sąjungos veikimo 192 straipsnio 1 dalimi, 2012 m. gruodžio 5 d. nusprendė pasikonsultuoti su Europos ekonomikos ir socialinių reikalų komitetu dėl

Pasiūlymo dėl Europos Parlamento ir Tarybos sprendimo, kuriuo laikinai nukrypstama nuo Europos Parlamento ir Tarybos direktyvos 2003/87/EB, nustatančios šiltnamio efektą sukeliančių dujų emisijos leidimų sistemą Bendrijoje

COM(2012) 697 final – 2012/328 (COD).

Žemės ūkio, kaimo plėtros ir aplinkos skyrius, kuris buvo atsakingas už Komiteto parengiamąjį darbą šiuo klausimu, pavedė pranešimą parengti pranešėjui Antonello Pezzini, ir 2013 m. sausio 29 d. priėmė savo nuomonę.

487-ojoje plenarinėje sesijoje, įvykusioje 2013 m. vasario 13–14 d. (vasario 13 d. posėdis), Europos ekonomikos ir socialinių reikalų komitetas priėmė šią nuomonę 136 nariams balsavus už ir 3 susilaikius.

1. Išvados ir rekomendacijos

1.1 Komitetas yra įsitikinęs, ir tai jau yra minėjęs kitose nuomonėse, kad kovojant su visuotiniu klimato atšilimu ir siekiant ES oro transporto sektoriaus konkurencingumo, svarbiausia rasti bendrą sprendimą dėl apyvartinių taršos leidimų prekybos sistemos (ATLPS), taip pat veiksmingai įgyvendinti Bendro Europos dangaus projektą ir visus su šiais tikslais derančius teisės aktus.

1.2 Taigi Komitetas pritaria iniciatyvai kol baigsis bendrosios derybos sustabdyti apyvartinių taršos leidimų prekybos sistemos taikymą oro transporto bendrovėms, kurios vykdo skrydžius į Europos ekonominę erdvę (EEE) ir iš jos.

1.3 Tačiau EESRK mano, kad svarbu, jog visi pasaulio regionai susitartų riboti savo vidaus skrydžių išmetamus CO2 kiekius.

1.4 Komitetas pabrėžia, kad kyla pavojus ES transporto konkurencingumui. Europos ekonominei erdvei (EEE) taikomo sustabdymo laikotarpį ES vidaus skrydžių keleiviai bus apmokestinami, o kitų skrydžių keleiviams mokestis nebus taikomas.

1.5 Todėl Komitetas prašo, kad Taryba ir Parlamentas, remiami Komisijos, tvirtai paskatintų ieškoti bendru požiūriu pagrįsto skubaus bendro sprendimo, kad būtų išvengta neteisingų nuobaudų ir konkurencijos iškraipymų, dėl ko galėtų sutrikti konkurencingumo ir užimtumo vystymasis ir kas akivaizdžiai prieštarautų visuotinei strategijai „Europa 2020“.

2. Įžanga

2.1 ES Direktyva 2008/101/EB, taikoma ir oro transporto sektoriui, įskaitant ne ES valstybių narių vežėjus, ES apyvartinių taršos leidimų prekybos sistemoje nuo 2012 m. buvo pripažinta teisėta ES Teisingumo Teismo sprendimu, neseniai priimtu remiantis Šiaurės Amerikos oro transporto bendrovių skundu, kuriame jos teigė, jog ES teisės aktais pažeidžiami įvairūs tarptautiniai susitarimai (1).

2.2 Teismo nuomone, taikant apyvartinių taršos leidimų prekybos sistemą oro transportui, nepažeidžiami nei paprotinės tarptautinės teisės principai, nei „Atviro dangaus“ susitarimas. Taigi ES teisės aktais siekiama Kioto protokolo tikslų, o jame numatyta, kad tarpininkaujant Jungtinėms Tautoms ir ICAO (Tarptautinei civilinės aviacijos organizacijai) bus sudarytas susitarimas dėl orlaivių išmetamų šiltnamio efektą sukeliančių dujų.

2.3 Reaguodama į pažangą tarptautinėse derybose ir siekdama sukurti joms palankias sąlygas, Komisija ketina neeuropiniams skrydžiams laikinai netaikyti apyvartinių taršos leidimų prekybos sistemos.

2.4 Šiuo metu pagal apyvartinių taršos leidimų prekybos sistemą numatoma, kad įmonėms, kurioms taikomas reikalavimas mažinti teršalų kiekius, gali būti suteikiami kreditai, atitinkantys leistiną CO2 išmetimų kiekį tonomis, ir jų kasmet būtų suteikiama vis mažiau. Įmonėms, kurioms pavyks teršalų kiekį sumažinti labiau nei buvo įpareigotos, bus suteikiami įvairūs kreditai, kuriuos jos galės perparduoti ne taip sėkmingai šioje srityje dirbančioms įmonėms ir įmonėms, kurioms jų reikės labiausiai. Taip pat numatyta ES apyvartinių taršos leidimų prekybos direktyvą nuo 2012 m. pradėti taikyti ir oro transporto sektoriui, ir visiems skrydžiams į ES esančius oro uostus ir iš jų, įpareigojant apskaityti išmetamus teršalus ir dalyvauti apyvartinių taršos leidimų prekybos sistemoje iki pirmojo leidimų grąžinimo 2013 m. balandžio mėn.

2.5 Kad būtų lengviau pasiekti visuotinį susitarimą ICAO, reikėjo priimti sprendimą, kuriuo laikinai nukrypstama nuo ES apyvartinių taršos leidimų prekybos sistemos direktyvos, siekiant užtikrinti, kad nebus imamasi jokių veiksmų prieš orlaivių naudotojus, kurie vykdo skrydžius iš ES oro uostų į ne ES oro uostus arba į ES oro uostus iš ne ES oro uostų, nevykdančius su atvykimo ir išvykimo skrydžiais susijusių direktyvoje numatytų ataskaitų teikimo ir atitikties įpareigojimų, kylančių iki 2014 m. sausio 1 d.

2.6 Tačiau jei bus įgyvendinami siūlomi veiksmai, gali sumažėti ES oro transporto konkurencingumas palyginti su tarptautiniu, ir tai įvyktų kaip tik ekonomikos nuosmukio laikotarpiu: apyvartinių taršos leidimų prekybos teisės aktų taikymo „įšaldymas“ vieneriems metams, kol nebus priimtos tarptautinės taisyklės dėl oro transporto išmetamųjų teršalų (bus sukurtas pasaulinio masto rinkos mechanizmas), negaliotų ES vidaus oro transportui.

2.7 Kaip tik siekiant išvengti vidaus transporto neteisingų nuobaudų ir konkurencijos iškraipymų, Komitetas tvirtina, kad nukrypti leidžianti nuostata turėtų būti griežtai laikina ir taikoma tik tiems orlaivių naudotojams, kurie negavo nemokamų apyvartinių taršos leidimų minėtai veiklai 2012 m. arba juos grąžino. Dėl tos pačios priežasties į apyvartinius taršos leidimus neturėtų būti atsižvelgiama apskaičiuojant susijusias teises.

3. Komisijos pasiūlymas

3.1 Pasiūlymu dėl sprendimo siekiama: — laikinai atidėti orlaivių naudotojų, vykdančių atvykimo ir išvykimo skrydžius Europos ekonominėje erdvėje (EEE), įpareigojimų, susijusių su atvykimo ir išvykimo skrydžiais pagal Apyvartinių taršos leidimų prekybos sistemą (ATLPS), vykdymą; — užtikrinti, kad nebūtų imamasi jokių veiksmų prieš orlaivių naudotojus, organizuojančius atvykimo ir išvykimo skrydžius EEE, nevykdančius su atvykimo ir išvykimo skrydžiais susijusių direktyvoje numatytų ataskaitų teikimo ir atitikties įpareigojimų, kylančių iki 2014 m. sausio 1 d.; — toliau taikyti ATLPS direktyvą visiems skrydžiams tarp EEE esančių oro uostų, kuriose taip pat kovojama su klimato kaita.

3.2 Pasiūlymu taip pat siekiama išvengti konkurencijos iškraipymo, tad nukrypti leidžianti nuostata turėtų būti taikoma tik tiems orlaivių naudotojams, kurie negavo nemokamų apyvartinių taršos leidimų minėtai veiklai 2012 m. arba juos grąžino.

4. Pastabos

4.1 Vienoje iš ankstesnių nuomonių Komitetas jau nurodė, kad ES oro transporto sektoriuje svarbiausia: — rasti bendrą sprendimą dėl apyvartinių taršos leidimų prekybos, — kuo geriau įgyvendinti Bendro Europos dangaus projektą ir — užtikrinti tinkamą reglamentavimą. „Bendro dangaus sukūrimas nepaprastai svarbus ir užtikrinant ES aviacijos pramonės konkurencingumą pasaulio rinkoje“ (2), turint omenyje, kad oro transporto sektorius yra labai svarbi Europos ekonomikos sudedamoji dalis: per metus pervežama 748 mln. keleivių ir daugiau kaip 11 mln. tonų krovinių, indėlis į BVP sudaro 359 mlrd. eurų, samdoma daugiau kaip 5 mln. darbuotojų.

4.2 Taigi Komitetas remia sprendimą sustabdyti apyvartinių taršos leidimų prekybos sistemos taikymą oro transporto bendrovėms, vykdančioms skrydžius į EEE ir iš EEE, kol nebus baigtos pasaulinės derybos, tačiau mano, kad visi pasaulio regionai turi susitarti taikyti ATLPS net savo vidaus skrydžiams.

4.3 Komitetas pabrėžia, kad gali kilti pavojus ES transporto konkurencingumui. Tuo laikotarpiu, kai bus sustabdytas apyvartinių taršos leidimų prekybos sistemos taikymas, ES vidaus skrydžių keleiviai, laikantis teisėtų aplinkos reikalavimų, bus apmokestinami, o kitų šalių keleiviai apmokestinimo išvengs.

4.4 Atsižvelgdamas į išdėstytus argumentus, Komitetas prašo, remiantis bendruoju požiūriu ir siekiant išvengti neteisingų nuobaudų ir konkurencijos iškraipymų, rasti greitą bendrą sprendimą: padėtis, kai nepriimtas bendras sprendimas dėl prekybos taršos leidimais, be abejo, apsunkintų Europos rinką, nes ji ir toliau būtų vienintelė rinka, kurioje taikomas toks reglamentavimas.

2013 m. vasario 13 d., Briuselis Europos ekonomikos ir socialinių reikalų komiteto pirmininkas Staffan NILSSON

(1) ES Teisingumo Teismo sprendimas byloje C-366/10 Air Transport Association of America ir kiti prieš Secretary of State for Energy and Climate Change. Liuksemburgas, 2011 m. gruodžio 21 d.

(2) CESE 1391-2011, OL C 376, 2011 12 22, p. 38.